A gárdonyi tökkirály és termése a Design Centerben | Fábry
A gárdonyi tökkirály és termése a Design Centerben
Öt éve még külföldön dolgozott, de már javában tervezte a hazaköltözést Keszler László, amikor egy angliai magazinban olvasott a hatalmas méretű tökök termesztéséről. Azonnal elhatározta, hogy nagypapája gárdonyi kertjében ő is kipróbálja ezt az extrém kertész-sportot.
Mint minden kezdet, ez is nehéznek bizonyult: az első töke még csak 40-50 kilósra hízott, ennek ellenére elvitte a rácalmási tökfesztiválra, ahol már ezzel is tökkirályi címet szerzett.
Innentől kezdve Keszler úr nem ismert tréfát, ha tökről volt szó, elkezdte nagyon is komolyan venni az óriásnövényeket.
Folyamatosan képezte magát, szakkönyveket olvasott, különböző internetes csoportokba is belépett, ahol a világ töktermesztői között zajlik az eszmecsere és a tapasztalatok megvitatása. Ennek köszönhetően az idei tökei különösen nagyra nőttek, az egyik már most 270 kilós, a másik pedig hamarosan elérheti akár a 300 kilót is.
Az óriástök-termesztés nem olcsó hobbi, úgy számolja, hogy idén nagyjából összesen 300 ezer forintba került az óriástökök nevelése, hiszen a nagy “test” sok tápanyagot kíván - billenős autóval szállíttatja a legjobb minőségű marhatrágyát, és hektoliterekben méri a locsolásra szánt vizet is.
A lenyűgöző eredménynek Ön is tanuja lehet, ha csütörötkön este Fábryt választja.